Reverendo patri in Christo et domino P[etro], Dei gratia Rothomagensi archiepiscopo, et viris venerabilibus .. decano, et O[doni] de Carlandia archidiacono Parisiensi, frater F[ulco], humilis abbas Novi Monasterii Pictavensis, totusque ejusdem loci conventus, Cluniacensis ordinis, salutem cum omni reverentia et honore. Noverit reverentia vestra, quod nos satisfecimus reverendo patri nostro Hugo[ni], Dei gratia abbati Cluniacensi, de quinquaginta libris Turonensibus pro decima anni præsentis ecclesiæ suæ et membrorum, quam dominus papa eidem abbati et ecclesiæ Cluniacensi matri nostræ concessit in ordine Cluniacensi usque ad triennium in solutionem debitorum ipsius ecclesiæ per manus nostras de ipsius abbatis conscientia convertendam. In cujus rei testimonium sigilla nostra duximus apponenda. Datum Pictavis, media Quadragesima, anno Domini M. CC. XXX. VIII.